খেলার মাঠ! প্রায় নিশ্চিহ্ন। তথৈবচ দশা সৌন্দর্যায়নের জন্য তৈরি হওয়া শিশু উদ্যানগুলিরও।
দীর্ঘদিন ধরে বন্ধ মানিকতলার ১৪ এবং ১৫ নম্বর ওয়ার্ডের একাধিক উদ্যান। কোথাও সাপের ভয়! কোথাও প্রবেশপথ আটকে দাঁড়িয়ে সারসার গাড়ি, কোথাও উদ্যানের দখল নিয়ে চলেছে লোহার ছাঁট বাছাইয়ের কাজ। স্থানীয় বাসিন্দাদের একাংশ জানাচ্ছেন, কোথাও আবার রাত হলেই উদ্যান লাগোয়া ফাঁকা জায়গায় টেবিল পেতে বসে চলে মদ্যপানের আসর।
অথচ, ২০১০ সালে ভোটে জিতে খালপাড়ের সৌন্দর্যায়নের প্রতিযোগিতায় নামেন এই দুই ওয়ার্ডের কাউন্সিলর অমল চক্রবর্তী এবং সাধন সাহা। খালের দু’পাড়ে তৈরি হয়েছিল একাধিক উদ্যান। স্থানীয় বাসিন্দা রবি সাহা বললেন, ‘‘এখন আর কোনও প্রতিযোগিতা নেই। কাউন্সিলরেরা তো এ পথে আসেনই না। বহু উদ্যান দীর্ঘদিন থেকে তালাবন্ধ হয়ে পড়ে রয়েছে।’’
মানিকতলা থানার ঢিল ছোড়া দূরত্বে ১৫ নম্বর ওয়ার্ডের অন্তর্গত লোকনাথ উদ্যান। বৃহস্পতিবার সেখানে গিয়ে দেখা গেল, হাল্কা শীতের দুপুরে উদ্যান দখল করে চলছে লোহার ছাঁট বাছাইয়ের কাজ। আশেপাশে পড়ে রয়েছে ভাঙা ভ্যান গাড়ি, ছেঁড়া কাপড়, লোহার টুকরো। সৌন্দর্যায়নের নাম-গন্ধ নেই। উদ্যানে লোহার ছাঁট বাছাই কেন? প্রশ্ন শুনে ছুটে পালালেন দুই কর্মী।
সমান বিব্রত ওই ওয়ার্ডের বর্তমান কাউন্সিলর শুক্লা ভোঁড়। ‘এবেলা’র প্রশ্নের উত্তরে বললেন, ‘‘আসলে এর পিছনে অনেক ব্যাপার রয়েছে। ওখানে যারা দখল নিয়েছে....!’’ কথা শেষ না করেই বললেন, ‘‘এর বেশি এখন কিছু বলা সম্ভব নয়।’’
১৪ নম্বর ওয়ার্ডের অন্তর্গত খালের অপর পাড়ের রাস্তার দু’টি পার্কে এদিন রঙের কাজ চলছে। তবে সেগুলিরও তালা বন্ধ দীর্ঘদিন। পার্কের পাশের চায়ের দোকানি ভোলা সামন্ত বললেন, ‘‘শুধু রঙই হয়। এ পার্ক খোলা হয় না।’’ ওয়ার্ডের কাউন্সিলর অমল চক্রবর্তীর অবশ্য দাবি, পার্ক খোলা হয় মাঝে মধ্যে। তবে এখন সাপের ভয়ে বন্ধ রয়েছে। বললেন, ‘‘আসলে দিন-দু’য়েক আগে পার্কে সাপ দেখা গিয়েছে। তাই বন্ধ রয়েছে। নতুন করে সংস্কার করা হচ্ছে। দিনকয়েকের মধ্যেই খুলে দেওয়া হবে।’’ এরপর বললেন, ‘‘আমি পার্কে দারোয়ান রেখেছি। ভাল করে সাজিয়েছি। কিন্তু খালের ওপারে গিয়ে দেখুন কী অবস্থা!’’
সেই প্রতিযোগিতা! সৌন্দর্যায়নের নয়, মন্দের ভালর।